32001R2379
L 321/15
JURNALUL OFÍCIAL AL UNIUNII EUROPENE
REGULAMENTUL (CE) NR. 2379/2001 AL COMISIEI
din 5 decembrie 2001
de modificare a Regulamentului (CE) nr. 1148/2001 privind controalele de conformitate cu standardele de comercializare aplicabile în sectorul fructelor și legumelor proaspete
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a pieței în sectorul fructelor și legumelor (1), astfel cum a fost modificat ultima dată prin Regulamentul (CE) nr. 911/2001 (2) al Comisiei, în special articolul 10,
întrucât:
(1)
Articolul 7 din Regulamentul (CE) nr. 1148/2001 al Comisiei din 12 iunie 2001 privind controalele de conformitate cu standardele de comercializare aplicabile în sectorul fructelor și legumelor proaspete (3) stabilește condițiile în care Comisia poate aproba operațiunile de control realizate de unele țări terțe pentru produsele exportate în Comunitate.
(2)
În conformitate cu articolul 7 alineatul (3) al doilea paragraf din Regulamentul (CE) nr. 1148/2001, organismele de control din țara terță cărora li s-a acordat o astfel de aprobare trebuie să emită certificate de conformitate pentru produsele pe care autoritățile vamale comunitare le pot accepta în sensul punerii în liberă circulație a produselor respective. În consecință, ar trebui stabilite caracteristici comune pentru certificatele emise de diferite țări terțe, privind, în special, originalul și copiile unor astfel de certificate, formatul, tipărirea, metoda de completare, numerotare și arhivare, precum și semnăturile și ștampilele care trebuie incluse în acestea.
(3)
Articolul 7 alineatul (5) din Regulamentul (CE) nr. 1148/2001 prevede un sistem de controale prin sondaj efectuate de către statele membre asupra certificatelor emise de țări terțe. Cu toate acestea, astfel de controale ar trebui realizate a posteriori în situația în care există îndoieli evidente cu privire la autenticitatea certificatelor sau la exactitatea datelor pe care acestea le conțin.
(4)
În vederea aplicării articolului 7 din Regulamentul (CE) nr. 1148/2001, trebuie stabilit un sistem de cooperare administrativă între Comunitate și fiecare dintre țările terțe implicate, astfel încât toate informațiile solicitate să poată fi puse la dispoziția autorităților competente din Comunitate. Fondul și modus operandi ale acestei cooperări administrative trebuie precizate.
(5)
După caz, aprobarea operațiunilor de control realizate de unele țări terțe poate include organizarea de vizite pe teren, prin care să se evalueze sistemele de control cu privire la exporturi. În astfel de cazuri, ar trebui prevăzută posibilitatea utilizării corpului special de inspectori din sectorul fructelor și legumelor, înființat în conformitate cu articolul 40 din Regulamentul (CE) nr. 2200/96.
(6)
Ar trebui, de asemenea, completat modelul din anexa III la Regulamentul (CE) nr. 1148/2001.
(7)
În consecință, Regulamentul (CE) nr. 1148/2001 ar trebui modificat.
(8)
Măsurile prevăzute de prezentul regulament sunt conforme cu avizul Comitetului de gestionare a fructelor și legumelor proaspete,
ADOPTĂ PREZENTUL REGULAMENT:
Articolul 1
Regulamentul (CE) nr. 1148/2001 se modifică după cum urmează:
1.
Articolul 7 se modifică după cum urmează:
(a)
al patrulea paragraf de la alineatul (2) se înlocuiește cu următorul text:
„În sensul aprobării menționate la alineatul (1), Comisia poate utiliza corpul special de inspectori în sectorul fructelor și legumelor, înființat în conformitate cu articolul 40 din Regulamentul (CE) nr. 2200/96, în vederea efectuării unor vizite pe teren, prin care să se verifice conformitatea operațiunilor de control realizate în țările terțe implicate cu dispozițiile prezentului articol și, după caz, să se facă recomandări pentru îmbunătățirea gradului de conformitate a bunurilor exportate în Comunitate de țara terță respectivă”;
(b)
următoarele paragrafe se adaugă la alineatul (3):
„Formularele standard pe care se completează certificatele prevăzute la al doilea paragraf din prezentul alineat se stabilesc în cadrul aprobării menționate la alineatul (1).
Certificatul poartă cuvântul «original». În cazul în care sunt necesare copii suplimentare, acestea trebuie ștampilate cu cuvântul «copie». Autoritățile competente din Comunitate acceptă ca valabil numai originalul certificatului.
Formatul formularului este de 210 x 297 mm; se poate admite o toleranță de până la plus 8 mm sau minus 5 mm în lungime. Hârtia utilizată este albă, fără celuloză mecanică, standardizată pentru scris și nu cântărește mai puțin de 40 g/m2.
Formularele se tipăresc și se completează în una din limbile oficiale ale Comunității.
Formularele se completează printr-un proces mecanografic sau similar.
Rubricile nu trebuie șterse sau modificate. Orice modificări se realizează prin tăierea detaliilor incorecte și, după caz, prin adăugarea celor necesare. Astfel de schimbări se semnează de persoana care le face și se avizează de autoritățile emitente.
Fiecare certificat poartă un număr de serie, tipărit sau nu, prin care poate fi identificat, se ștampilează de autoritatea emitentă și se semnează de persoana sau persoanele împuternicite pentru aceasta.
Autoritatea emitentă păstrează o copie a fiecărui certificat pe care îl emite”;
(c)
alineatul (4) se înlocuiește cu următorul text:
„(4) Comisia poate suspenda aprobarea în cazul în care se descoperă că, într-un număr semnificativ de loturi și/sau cantități, bunurile nu corespund cu informațiile din certificatele de conformitate emise de organismele de control din țara terță, sau în cazul în care s-a răspuns nesatisfăcător la cererile de control a posteriori menționate la alineatul (5a)”;
(d)
se introduce următorul alineat (5a):
„(5a) În cazul în care apar îndoieli cu privire la autenticitatea unui certificat menționat la alineatul (3) al doilea paragraf sau cu privire la exactitatea informațiilor conținute în acesta, se realizează un control a posteriori.
Autoritatea competentă din Comunitate înapoiază certificatul sau copia acestuia corespondentului oficial din țara terță menționat la alineatul (2) al doilea paragraf, comunicând, după caz, motivele pentru care s-a efectuat investigația și orice informații obținute care sugerează că certificatul nu este autentic sau că datele pe care le conține sunt incorecte. Cererile de control a posteriori se aduc în atenția Comisiei cât mai curând posibil, împreună cu rezultatele fiecărei solicitări.
În cazul în care se depune o cerere de control a posteriori, importatorul produselor respective poate solicita organismelor de control competente să desfășoare un control de conformitate în conformitate cu articolul 6”;
(e)
se inserează următorul alineat (8):
„(8) Prezentul articol se aplică sub rezerva stabilirii unei proceduri de cooperare administrativă între Comunitate și fiecare țară terță implicată.
În acest sens, țările terțe respective transmit Comisiei toate informațiile relevante cu privire la operațiunile de control, în special specimenele ștampilelor utilizate de organismele de control și, după caz și de îndată, orice modificări cu privire la aceste informații.
Comisia notifică aceste informații și orice modificări ulterioare autorităților de coordonare din statele membre, care informează autoritățile vamale și alte autorități competente în acest sens.
După stabilirea cooperării administrative și în urma oricărei modificări semnificative a informațiilor comunicate de o țară terță implicată, atât în cadrul acestei cooperări administrative cât și în privința numelor și adreselor corespondentului oficial și a organismelor de control, Comisia publică o notificare în acest sens în Jurnalul Oficial al Comunităților Europene (seria C).”
2.
Anexa III se înlocuiește cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 decembrie 2001.